Mikloš, Ivan, podpredseda vlády a minister financií SR (2011-02-02):
Ďakujem pekne. Pán poslanec Kažimír, naozaj s úprimným údivom som počúval vaše vystúpenie, pretože na vašom mieste by som, a každý súdny človek by to robil, tíško sedel a šúchal nohami. Vy ste boli hlavný autor paškvilu, ktorý mal len propagandistický a politicko-marketingový účel, žiaden iný, vy ste boli hlavným autorom a presadzovateľom paškvilu, ktorý využilo 5 ľudí, a vy máte tú trúfalosť postaviť sa sem a tvrdiť, ako vám išlo o skutočne efektívne riešenie ochrany ľudí, ochrany spotrebiteľov a riešenie informačnej asymetrie. Tak potom musím povedať, že ak vám naozaj išlo o toto, vládli ste 4 roky, boli ste 4 roky štátnym tajomníkom ministerstva financií, a ak výsledok vašej práce v tejto oblasti je, že vy ste vytvorili paškvil, do ktorého sa prihlásilo 5 ľudí, ak ste naozaj chceli riešiť vecný problém, tak potom ste absolútne neschopný, ale absolútne neschopný. Tie výsledky hovoria úplne, ale úplne jasne. Ak hovoríte, že ste prevzali vlastne to, čo je v Belgicku, tak ja vám musím povedať, že to nie je pravda, nie je to pravda, pán štátny tajomník. Takže o čo vám vlastne ide? Určite vám nejde o ochranu spotrebiteľov. Ak áno, tak za 4 roky ste mohli urobiť niečo, čo by prinieslo reálny výsledok, nie niečo, nie paškvil, ktorý má len propagandistickú hodnotu, žiadnu inú, do ktorého sa prihlásilo 5 ľudí. Hovoríte, že vám išlo o zvýšenie miery informovanosti, o zvýšenie transparentnosti. Išlo vám tak o to, že ste napr. vytvorili informačný server na ministerstve financií, ktorý bol 13-násobne predražený, server, ktorý nikto nevyužíval, nikto naň nechodil. A stálo to 40 000 eur. Pritom všetci experti, ktorí sa k tomu vyjadrovali, povedali, že takéto niečo každá súkromná firma spraví za 3 000 eur maximálne. Vy idete hovoriť o konaní vo verejnom záujme? Vy idete hovoriť o záujme zvýšiť transparentnosť a znížiť informačnú asymetriu? Je to absurdné, nezmyselné, nepravdivé. Tak ako ste 4 roky vládli, nezodpovedne, kde ste dotiahli túto krajinu skoro na hunt, tak sa správate aj teraz. Je to demagógia, lži, zavádzanie. Najlepšie to vidno z toho, akým spôsobom ste vy schopný argumentovať. U vás to, že ste nestrávili výsledok volieb, je evidentné. Z toho vášho vystúpenia to ako slama z topánok trčalo. Obviňovať novinárov, noviny, médiá, banky, obchodné reťazce zo spiknutia, no to ani nebudem asi komentovať, pretože je to trápne. Pán poslanec, môžem vás ubezpečiť, že budeme konať vo verejnom záujme, budeme konať tak, aby sme ochraňovali aj spotrebiteľov na finančnom trhu, ale skutočnými riešeniami, nie politickými, marketingovými paškvilmi, ktoré znamenajú náklady, ale neznamenajú žiaden reálny efekt. Preto zrušenie tohto vášho produktu je vecou, ktorú plne podporujem. A na tom, že to neprišlo vo vládnom návrhu, ale prichádza to formou poslaneckého návrhu, to absolútne, ale absolútne nič nemení. Áno, my sme nechali istý čas, aby ten produkt fungoval, aby sa ukázalo, aký je efektívny, aký je reálny. Pán poslanec, Slovensko má 5,4 mil. obyvateľov, 5 ľudí sa vám doň prihlásilo. Je to hanba. Čudujem sa naozaj, že tam tíško nesedíte, ale že prídete sem a máte trúfalosť alebo nesúdnosť tieto veci ešte vyťahovať na svetlo Božie. Čo sa týka vašich vyhlásení o tom, ako bolo vraj nekorektné, keď médiá písali, keď analytici písali o tom, kam ste doviedli rozpočtovo túto krajinu. No to tiež žasnem. Ja žasnem, Slovenská republika mala v krízovom roku 2009 jednoznačne najvyšší nárast verejných výdavkov zo všetkých krajín Európskej únie, 15,1-percentný rast verejných výdavkov v krízovom roku. Druhý najvyšší rast bol v Luxembursku, menej ako 10 %, vo väčšine krajín to bolo tesne nad nulou alebo dokonca menej. Vy idete hovoriť o tom, vy idete spochybňovať, že verejné financie boli vo vážnej situácii? Pán kolega, tak buď neviete, o čom hovoríte, alebo to viete veľmi dobre a zámerne zavádzate, zámerne pokračujete v propagande, v ktorej, musím povedať, rastiete. Stávate sa teda naozaj demagógom a populistom ficovského rozmeru. No a čo sa týka toho, čo povedal pán poslanec Číž, že vraj bankový sektor okráda, ožobračuje občanov a my tomu napomáhame. Tak ak sa máme baviť o okrádaní, ožobračovaní občanov, tak by som mohol veľmi dlho hovoriť veľmi smutné príbehy, akú mieru dosiahla korupcia počas vášho vládnutia, o koľko ste pripravili občanov Slovenskej republiky, o koľko ste pripravili verejný sektor v prospech rôznych vašich mecenášov. Na čo na ministerstve financií siahneme, pán poslanec Kažimír, na čo siahneme, všade je zlodejina, predraženie, plytvanie, od lyžičiek po TIPOS. A ak chcete posledný príklad toho, kto okráda občanov Slovenskej republiky. Tak váš pán predseda Robert Fico už doteraz len na protiústavnom zrušení zisku zdravotných poisťovní okradol Slovenskú republiku o 16 mil. eur. Len doteraz náklady na arbitráž, ktoré z verejných zdrojov sú platené, dosiahli 16 mil. eur. A, žiaľbohu, účet zďaleka nie je konečný. Takže ak chcete hovoriť o tom, kto koná vo verejnom záujme a kto koná proti verejnému záujmu, a dokonca demonštratívne, dokonca upozorňovaný všetkými právnikmi, všetkými odborníkmi, že to je protiústavné, že to bude mať dôsledky, tak ten zoznam tých, ktorí konali proti verejnému záujmu, ktorí ožobračovali Slovenskú republiku a jej občanov, ten zoznam na čele s Robertom Ficom a na poprednom mieste aj s vami vám môžem predložiť a veľmi rád predložím. Ďakujem pekne. (Potlesk.)